Il bindel magic

Igl era ina giada ina bella princessa. Ella aveva num Mirella. Ella aveva lungs chavels blonds ed era plitost gronda. Il bab era il retg da Nacadi. Quai era in pievel fitg ritg. La mamma era morta tar la naschientscha da Mirella.

Mirella vuleva maridar il prinzi dal pajais vischin ch’ins numnava Lacadi. Marchello era il figl il pli vegl dal retg dal pajais Lacadi. Mirella e Marchello eran sa vesids l’emprima giada tar in bal. Quai era stà amur a l’emprima egliada!

Marchello viva en il chastè da ses bab. El è in giuven fitg elegant. Ed el è in fitg bun ballarin. Mirella vuleva gia adina in um che sa sautar bain. Sautar è anc adina ses hobi.

Ils dus babs avevan planisà las nozzas en il palaz dal bab da Marchello. En in’emna han lieu las nozzas. Els avevan gia tramess tut ils invits. Las perditgas da matrimoni èn Men e Ken. Els èn enconuschents da Mirella.

Trais dis avant las nozzas ha Mirella survegnì ina brev da Marchello. Là era scrit:

«Chara Mirella, jau avess grond plaschair sche ti vegnissas oz saira en il palaz da mes bab. Nus pudessan far ina saira romantica. A mai giessi il pli bain sche ti partissas a las 19.30 da voss chastè.

Chars salids Marchello.»

Mirella ha dà si bellet, è sa tratga en ed ha fatg ina bella frisura. Ella è sa messa en viadi en charrotscha. Tuttenina è quella sa fermada. Mirella ha survegnì tema. Ella ha vesì ina stria. La stria ha avert l’isch ed ha ditg: «Jau marid Marchello e nagin auter! Quai vegn ad esser l’ultim di che ti vivas.» La stria Marta ha ditg si in versin e Mirella era serrada en il tschaler da Marta.

Il bab ha survegnì tema, perquai che Mirella n’era betg en il chastè. El è ì tar il bab da Marchello. El ha dumandà quel sche Mirella saja tar els. Els han respundì che Mirella na saja betg là. Il bab è ì enavos en ses chastè. El ha laschà clamar las perditgas da matrimoni, Men e Ken. Il bab da Mirella als ha cumandà: «Vus stuais chattar Mirella!» Men e Ken èn stads d’accord. Els han pachetà lur vestgadira ed èn sa mess sin via.

Tuttenina ha Men vesì ina chasina en il guaud. Els èn ids tar quella.

Enturn la chasina era ina paraid invisibla. Tut quels che gievan tras questa paraid daventavan creatiras spezialas.

Damai che Men e Ken na savevan nagut da questa paraid, èn els ids tras. Els èn vegnids nanins.

Sur l’isch steva scrit: CHASA DA MARTA, LA STRIA. Men e Ken eran uschè pitschens ch’els han pudì tras la fora-clav.

Els han vesì ina stria ch’era londervi da far ina broda. Quella aveva ella fatg pront per tissientar e najar Mirella. Men ha vesì in puschel clavs ch’era lià vi da la tschinta da Marta.

Ken era segir ch’els arrivian tar Mirella cun ina da questas clavs. Men e Ken han fatg in plan. Il plan era: tender ina corda per che Marta stgarpitscha sur quella; alura stuevan els esser fitg sperts per ch’els vegnian anc da tschiffar las clavs.

Tut è i bain ed els han las clavs. Marta è najada en la broda. Sin las clavs era scrit per tge ch’ellas sajan. Sin ina steva: Clav per ir giun tschaler tar Mirella. Cun questa infurmaziun san els nua che Mirella sa chatta.

Els vesan in isch. Sur quel stat scrit: TSCHALER. Els han avert l’isch ed han chattà Mirella. Sin il fund era in scrit. Sin quel steva: Per deliberar Mirella ston ins prender il bindel magic ed al metter vi dal maun sanester da Mirella.

Els han prendì il bindel alv ed han fatg quai ch’era scrit. Mirella è stada si ed ha ditg: «Grazia fitg che vus essas uschè curaschus ed avais deliberà mai.»

Els en ids anc ina giada tras la paraid invisibla. Men e Ken èn vegnids normals. Cun Mirella n’èsi capità nagut, perquai ch’ella purtava il bindel magic.

Finalmain èn els arrivads tar il chastè. Mirella e Marchello han maridà e fatg ina gronda festa.

Els han decis da fabritgar in chastè. Pauc pli tard han els survegnì in uffant ed èn stads fortunads.

Ils detectivs BJJ

Igl era in bel di d’enviern. Dus mattatschs cun num Sepp e Marco giugavan en la naiv e faschevan in um da naiv. I vegniva bainbaud stgir ed els èn ids en chasa. Els èn sa fatgs pronts per ir a letg.

Cura ch’igl era mesanotg han ils geniturs sentì ina canera. Els èn ids en la chombra da Marco. El durmiva en ses letg. En la chombra da Sepp chattan els mo ina charta sin il letg; la fanestra era sfratgada.

Els han immediat telefonà als detectivs BJJ, quai èn Bob, Julia e John.

Bob ha 12 onns, el ha las bleras ideas, Julia ha 13 onns, ella ha il commando, e John ha era 13 onns ed è il cool.

Ils detectivs èn vegnids immediat. Els han scuvrì improntas dal det ed han legì la brev. En quella era scrit: «Vus ans stuais purtar 100 000 francs en 48 uras. Vus stuais deponer quels daners sut la planta da Nadal a la fin dal guaud.»

Ils detectivs han ditg al bab: «Va sin banca per 100 000 francs! Nus giain entant en tschertga da voss figl.»

Il bab è ì il pli spert pussaivel tar la banca. Ma el è ì memia spert cun l’auto. «PUFF», è el ì cunter ina planta. El ha stuì clamar il servetsch da pannas. Suenter quindesch minutas è vegnì in camiun ed ha manà l’auto en garascha. Els han examinà l’auto, quel aveva in donn total. Il bab ha stuì prender l’auto da posta fin tar la staziun da la banca.

El è ì en banca ed ha prendì ils daners.

Entant van ils detectivs BJJ vers il guaud a tschertgar Sepp. Els van suenter las passidas. «Igl eran quatter persunas, quai vesan ins vi da las passidas», di Bob. Els arrivan adina pli datiers dal guaud. Tuttenina audan els in scruschir. «Ahhhh, fugi!», sbragia Julia. In luf!! Els mitschan sin in grond spelm. Il luf na po betg sin il grond spelm e svanescha. «Puu, il luf è davent», di Julia. «Aaahh», sbragia ella e croda. John e Bob curran giu tar Julia.

«Julia, tge fas ti?», di John. «Aauu, jau hai stort il pè.»

Entant era la mamma da Sepp a chasa ed il telefon scalina. La mamma prenda giu. Da l’autra vart è ina vusch da bandit. La vusch di: «Sche vus vulais puspè vesair voss figl, alura purtai ils daners tar la planta da Nadal a la fin dal guaud.» La vusch ri nausch e penda si. La mamma telefona immediat al bab ed als detectivs. Ella di ch’els duain vegnir immediat a chasa.

Cur che tuts èn a chasa, cumenza la mamma a raquintar: «Ils laders han dumandà sche nus hajan ils daners. Jau hai ditg da gea. Els veglian ch’il bab giaja cun l’auto tar la planta da Nadal a la fin dal guaud. Jau hai respundì che l’auto haja in donn total. Ils laders han lura ditg ch’els duajan ir cun il bus fin tar ina staziun en il conturn. Ch’els sa zuppian ed en quel temp vegnian surdads ils daners.»

Igl era gia tard. Els èn sa mess a letg.

La damaun stattan els si e mangian ensolver. Curt suenter vegnan ils detectivs. Il bab prenda ils 100 000 francs. Els van tar la staziun e van cun il bus fin tar la planta da Nadal. Ils bandits èn gia là. Il bab di ch’el veglia l’emprim vesair ses figl. Ma ils bandits din ch’els veglian l’emprim ils daners. Il bab è uschè pluffer e dat ils daners. Ils bandits mitschan en il guaud.

Suenter van ils detectivs en il guaud. Els audan in sbragizi. Els vesan laders e là è era in mattatsch, quai è garantì Sepp.

John sbragia. Ils laders mitschan. «Suenter ad els!», cloma Julia.

Julia telefona a la polizia. Ella di ch’els hajan chattà ils laders e ch’els stoppian vegnir spert. Entant van Bob e John suenter als laders. Els vesan Sepp ed els audan la polizia.

«La polizia!», sbragia in lader. La polizia prenda ils laders en fermanza ed ils detectivs prendan Sepp cun els. Sepp ha bleras bottas blauas; els van a chasa ed al tgiran. La mamma è uschè cuntenta ch’ella bragia.

Igl è mai pli capità insatge nausch cun els.

David e Jasmin

In um ed ina dunna han gist maridà. Tuts dus eran fitg cuntents, fin che la dunna ha chattà ora che l’um è da notg adina davent. La dunna ha spiunà ses um ch’ha num David.

Quel è passà en in hotel nobel. La dunna ch’ha num Jasmin è ida suenter a ses um fin en l’hotel. Tuttenina era David sco svanì.

David è ì si d’ina stgala fitg stippa en l’hotel. El è ì en ina stanza. Là era mo in letg, ina stgaffa ed in pult. El vuleva vairamain mo ir sin tualetta, perquai ch’el aveva vesì che sia dunna spiunava.

Sin il pult era in cudesch brin, el ha prendì quel ed al ha zuppà sut il mantè. El è currì or da la stanza ed è ì a chasa. Là ha el vesì che la dunna n’era betg anc a chasa. El ha zuppà il cudesch sut il letg ed è ì a tschertgar sia dunna.

El ha tschertgà sia dunna en tut il vitg. La dunna era sper il flum sut ina punt e bittava crappa en il flum. David ha accumpagnà sia dunna a chasa. La dunna ha cret che l’um giaja cun in’autra dunna. La dunna è ida a letg; l’um ha anc legì in pau or dal cudesch ch’el aveva chattà.

El ha vesì ch’en il cudesch era scrit sur da sia mamma. Igl era scrit che sia mamma ch’ha num Elisabet saja davaira ina regina. David ha legì vinavant, sin la segunda pagina era scrit che Elisabet saja la regina la pli pussanta sin tut il mund. David na saveva da nagut, el sa dumandava en patratgs pertge che sia mamma n’al haja ditg nagut. Forsa aveva sia mamma tema da dir ch’ella saja ina regina.

Suenter è el ì en letg tar sia dunna Jasmin. La damaun raquinta Jasmin ch’ella haja gì in siemi miraculus sur da la mamma da David. En il siemi era la mamma fitg trista. Sper Elisabet seseva ina dunna, ella aveva in cudesch en il maun. Il cudesch era brin, cun si in segn d’ina curuna. David ha pensà dalunga al cudesch ch’el aveva mess sut il letg. Jasmin ha ditg ch’ella stoppia ir a lavurar.

Cura che Jasmin è ida or da l’isch, è David spert ì en chombra.

El ha prendì il cudesch ed ha vulì leger in pau or da quel. El ha avert il cudesch sin la pagina 21.

La era dissegnada ina charta. Sin quella vesev’ins munds e guauds, chasas, flums ed ina pitschna curuna. «È quai l’imperi da mia mamma Elisabet?»

Ma questa charta è vaira veglia. El legia vinavant... fin ch’el auda in isch. Spert serra el il cudesch e metta quel sut il letg.

Jasmin è turnada a chasa da la lavur. David è stà memia plaun per zuppar il cudesch. Jasmin è gia entrada en la chombra e dumonda: «Tge cudesch è quai?»

David di: «Quai na poss jau betg dir!»

Jasmin è permalada, ella va en letg tar David. Jasmin emprova da deviar David ed alura prender il cudesch. David è uschè stanchel ch’el sa durmenta. Alura emprova Jasmin d’engular il cudesch e legia l’emprima pagina.

La damaun dumonda Jasmin David danunder ch’el haja quest cudesch. Ma David fa sco sch’el n’avess udì nagut. Jasmin dumonda anc ina giada danunder ch’el haja quest cudesch ed ussa sto el propi dir danunder.

David di a Jasmin: «Cur che jau sun ì en quest hotel nobel, vuleva jau ir sin tualetta, ma jau sun ì en ina stanza, là era il cudesch sin in pult. Alura hai jau prendì quel cun mai per leger. Jau hai vesì ch’igl era scrit sur da mia mamma. Cun quai che jau na sai betg uschè bler sur dad ella, hai jau prendi il cudesch cun mai.»

Jasmin respunda: «Ma ti na sas betg a tgi che quest cudesch tutga?»

David di: «Ti has raschun, ma jau na sai propi er betg bler sur da mia mamma. Mes bab ha tratg si mai, perquai che mia mamma è morta cur che jau sun naschì.»

Jasmin di: «Pertge n’has ti betg ditg a mai che tia mamma saja morta?»

David respunda: «Jau na sai betg.»

«Ve David, ussa giain nus a metter enavos il cudesch», manegia Jasmin.

Jasmin e David prendan il cudesch e vulan metter enavos el en l’hotel.

David senta in pipegiar sco d’in svegliarin, el survegn chaud e bada... che tut era be in siemi.

Indicaziuns bibliograficas

«Scriver è cool». Istorgias scrittas da las scolaras e dals scolars da la sisavla classa primara da la Val Müstair 2012/13. Gieus auditivs registrads tar Radio Rumantsch: www.simsalabim.rtr.ch/Scriver-e-cool.4607.0.html. Tut ils dretgs d’autur(a) / chasa editura resalvads. Versiun epub: www.chattà.ch (2013).